b"\n_START_ARTICLE_\nMasia Salvans\n_START_SECTION_\nDescripci\xc3\xb3\n_START_PARAGRAPH_\nMasia de grans proporcions. Est\xc3\xa0 estructurada en planta baixa i tres pisos superiors. Est\xc3\xa0 feta de ma\xc3\xb3 despr\xc3\xa9s arrebossat i carreus de pedra als arcs i altres zones destacades. Al primer i segon pis hi ha una galeria d'arcs de mig punt suportats per pilars amb capitells amb motllures planes. A la zona superior, a manera de remat, hi ha tres \xc3\xb2culs. La coberta est\xc3\xa0 feta amb embigat de fusta i teula \xc3\xa0rab. La fa\xc3\xa7ana \xc3\xa9s for\xc3\xa7a sim\xc3\xa8trica. La porta d'entrada \xc3\xa9s de pedra, un arc escarser molt rebaixat amb un r\xc3\xa0fec sobre seu. A la clau hi figura la data de construcci\xc3\xb3.\n_START_SECTION_\nHist\xc3\xb2ria\n_START_PARAGRAPH_\nDocumentada des del segle XVII com  la Paraire o la Parera. Arran del matrimoni de la pubilla de la casa amb l'hereu de Salvans de Biure, passa a ser coneguda amb el nom de Salvans. L'antiga casa de Sag\xc3\xa0s tenia un oratori propi. La fam\xc3\xadlia conserva un llibre amb la seva hist\xc3\xb2ria i l'estat de comptes des del segle XVIII. A la llinda de l'entrada hi ha la data de 1870. Posteriorment la fam\xc3\xadlia va construir fora del nucli la caseta de Salvans."